觀胡文定公手墨因求別本
作者：劉子翬
朝代：宋

paragraphs: 溫溫文定公，至道夙所欽。
神超雖緬邈，餘英壯儒林。
正容閲真翰，默默流至音。
不事八法奇，天成寫幽襟。
有如瀚海鴻，隨波自浮沉。
又如太虛雲，舒卷杳莫尋。
乃知晉魏還，筆端有哇淫。
棄藁競韜藏，非將玩球琳。
庶幾字畫間，可以求其心。
清伊一派流，匯作萬丈深。
溝渠有暴盈，淟涊時見侵。
投膠了不難，公以獨力任。
我慚步趨晚，悠然寄孤吟。
流風在目前，著鞭要駸駸。
願分墨本餘，刻之蒼崖陰。
大塊有動摇，斯文無古今。